– Jeg kan rett og slett ikke forstå hva som skjer når politikerne går bort fra å forskjønne Bryggen, og går inn for å ramponere Kjøttbasaren og Det Hanseatiske hotell med en tunnel, sier Erik Sande.

Familien Sande eier Det Hanseatiske hotell, og eiendommen har tilhørt konen Agnethe sin familie siden 1850-tallet.

De er forferdet over at politikerne nå går for å legge en Bybane-tunnel mellom Kjøttbasaren og deres eiendom.

Denne traseen er et kompromiss mellom Unge Høyres krav om å skjerme Bryggen fra Bybanen, og byrådets og fagfolkenes krav til at Bybanen faktisk går innom byen. Poenget deres var å få betjent Torget og sentrum med et Bybane-stopp.

Sande sier at «det er en del ting de unge i Høyre ikke vet, som de burde satt seg inn i før de tok et standpunkt mot fagfolkenes mening».

– Dersom de tok seg en tur rundt i verden, ville de sett at flotte trikker og Bybaner går gjennom de historiske delene av gamle byer og er en berikelse for dem. Resultatet, slik det ligger an til å bli nå, er så forslummende og utrivelig at jeg ikke hadde forestilt meg at det gikk an å tenke tanken, sier Sande.

STÅR PÅ FYLLING

De viser BA stolt rundt i de snirklete og skjeve gangene i bygget. Det har seget før, som følge av at det står et flytende bolverk. Det vil si opptil 1000 år gamle utfyllinger fra tiden Bergen ble til. Skal det lages en tunnel i området, må disse graves ut med teskje.

Det arbeidet i seg selv vil ta mange år.

Deretter kommer tunnelen. En tunnel Sande ikke klarer å se for seg blir fin uansett hvilke arkitektoniske grep politikerne i kommunen skulle friste med.

– Å sminke noe så brutalt blir uansett ikke bra. Tenk hvor forferdelig en Bybane-tunnel vil se ut for den jevne bergenser. For øvrig kan vi jo minne om at også dette bygget står på Unsecos liste over verdensarven, sier Sande.

– DETTE ER DE RIKTIGE DIMENSJONENE

Den kjente arkitekten Eilif Broder Lund forteller at han har tatt utgangspunkt i lasermålinger av Bybane-tunnelene på vei mot Nesttun, for å få dimensjonert tunnelen du ser på bildet han har laget.

– Først må du opp en meter for å hindre at sjø kommer inn i tunnelen ved stormflo og havstigning, deretter er det seks meter opp for å gi plass til masten, trikken og overdekning av tunnelen, sier Broder Lund til BA.

– Dette skiller seg skarpt fra de Multiconsult-tegningene som er presentert før?

– Ja. De tegningene må være feil dimensjonert. Det er vel slikt vi har sett før; innsalgstegninger som er langt fra virkeligheten, noe man vil oppdage når byggverket står ferdig, hevder Broder Lund.

SEKS METER HØY TUNNEL

Broder Lund mener det ikke går an å trekke ned mastene før du er langt inne i tunnelen, derfor må den være såpass høy. Og seks meter, det er 2,5 etasjer.

Han mener bildet ville sett enda verre ut, dersom man hadde sett tunnelen bakfra.

– Hele gaten proppes igjen med en betongtunnel. Det vil minne om tunnelene tyskerne bygget over Hardangervidden for å skjerme seg for snø, sier Broder Lund.

Han mener at politikerne som vil bevare Bryggen, ved å hindre Bybanen å gå langs den, nå står i fare for å begå et estetisk overgrep mot nettopp Bryggen.

– Etter min mening er det rart at de vil ta avgjørelse uten å ha sett på realismen i det de skal vedta. Å legge Bybanen mellom Finnegårdsstuene og Kjøttbasaren vil være en estetisk katastrofe, og dette er en viktig del av Bryggen.

– Alle plasserer en fin Bybane inn i hullet når de skal lage en illustrasjon, men fakta er jo at det stort sett vil stå som et stort åpent og gapende hull. Det vil være fullstendig ødeleggende, sier Broder Lund.

– SOM Å SPISE PØLSE MED ØRET

Han mener Bybanen er en bane som hører hjemme på overflaten og som kunne skapt ytterligere vitalisering av Bryggen.

– Hele Bryggen og Finnegården er en estetisk nytelse i dag. Å legge Bybanen i tunnel her, og samtidig bevare det estetiske, det er som å forsøke å spise pølse med øret. Det er ikke noe man vil få til.